
„Több dolgok vannak földön s égen, ó Horatio, mint sem bölcselmetek álmodni képes.”

SHAKESPEARE

„Oktalanság lenne tőlünk tisztelni a Sátánt, de legalább méltányoljuk a tehetségét.”

MARK TWAIN


ELSŐ FEJEZET

Halál vette körül. Nappal szembe kellett néznie vele, de éjjel is kísértette az álmaiban. Betöltötte az életét. Ismerte a hangjait, a szagát, még az alakját is. Arcizma sem rándult, amikor belenézett sötét, intelligens szemébe. Tudta jól, a halál az ő fortélyos ellensége. Egy rezzenés, egy pislantás, és már meg is változhatott, el is tűnhetett. És ilyenkor győzedelmeskedhetett is felette.

A rendőrségnél eltöltött tíz év sem keményítette meg a szívét ezzel az érzéssel szemben. Egy évtized alatt sem tudta elfogadni. Amikor a halál szemébe nézett, úgy viselkedett, mint egy acélkemény harcos.

Eve Dallas most is ezt tette. A halál szemébe nézett.

Frank Wojinski jó zsaru volt. Kemény. Néhányan úgy mondták volna, hogy egész életében robotolt. Eve kellemes emlékeket őrzött róla – nem panaszkodott sem az étkezőben felszolgált, sokszor ehetetlen fogásokra, sem pedig a papírmunkára, ami együtt járt a nyomozásokkal. Ahogy arra sem, gondolta Eve, hogy hatvankét éves korára sem vitte feljebb az őrmesterségnél.

Az évek folyamán meghízott, és hagyta, hogy a haja megőszüljön és megritkuljon. Ebben a tekintetben nem kelt birokra a természettel, pedig 2058-ban ritkaságnak számított az olyan férfi, aki nem kozmetikázza a testét, így tüntetve el az öregedés jeleit. És most, hogy békésen feküdt a gyászos liliomokkal díszített fémkoporsóban, olyan volt, mint egy szerzetes a rég múltból.

Eve elmerengett, hogy Wojinskit valóban egy korábbi éra szülte. Egy ezredév végén jött a világra, hogy a következőben élje le az életét. Harcolt a Városi Forradalomban, de nem mesélt róla olyan sokat, mint a többi, idősebb rendőr. Eve úgy emlékezett, Frank nem mondott soha hadimesét. Sokkal szívesebben időzött el a gyermekeiről és az unokáiról készített legújabb fényképek és hologramok körül.

Szerette a favicceket, szeretett beszélni a sportról, és gyengéd érzelmeket táplált az ecetes szósszal nyakon öntött szójadog iránt.

Családcentrikus ember volt, gondolta Eve. Olyan, akit nagyon siratnak a hátramaradottak. Visszaemlékezve senkit sem tudott felidézni, aki ne szerette volna Frank Wojinskit.

Úgy halt meg, hogy élete fele még előtte állt. A szíve, melyet mindenki erősnek és hatalmasnak vélt, egyszerűen megszűnt dobogni.

– Az Istenit.

Eve megfordult, és kezét a mögé lépő férfi karjára helyezte.

– Sajnálom, Feeney.

Feeney csak a fejét rázta, bánatos szemeiből sütött a szenvedés, miközben egyik kezével beletúrt vörös dróthajába.

– Könnyebben viselném, ha munka közben érte volna. Úgy el tudnám fogadni. De egyszerűen csak elment. Ült a fotelben, nézte az Arena Ball-közvetítést, és csak úgy megállt a szíve. Ez nem igazság, Dallas. Az ő korában még nem szoktak meghalni.

– Tudom – ölelte át a vállát Eve, és mivel jobb nem jutott az eszébe, elkezdte távolabb vezetni a koporsótól.

– Ő vezetett be a szakma rejtelmeibe. Törődött velem, amikor még csak egy zöldfülű voltam. Soha nem hagyott magamra. – Feeney hangjából sugárzott a fájdalom, miközben furcsán csillogott a szeme. – Frank életében még senkit sem hagyott magára.

– Tudom – ismételte Eve, mert nem tudott mást mondani. Hozzászokott, hogy Feeney mindig szívós és erős. Megdöbbentette, hogy szomorú is tud lenni.

Átvezette a gyászolók tömegén. A ravatalozót megtöltötték a rendőrök és a családtagok. És ahol együtt járnak a zsaruk és a halál, ott lehet találni kávét is. Vagyis azt a barnás löttyöt, amit sok helyen nem szégyelltek kávénak eladni. Eve vett egyet, és a csészét Feeney kezébe nyomta.

– Nem tudom túltenni magam a halálán. Egyszerűen képtelen vagyok elhinni – fújta ki szaggatottan a levegőt. Erős, sziklaszilárd ember volt, aki olyan nyíltan viselte a bánatát, mint egy elnyűtt kabátot. – Még Sallyvel sem beszéltem. A feleségemmel van. Egyszerűen képtelen voltam odamenni hozzájuk.

– Minden rendben. Amúgy még én sem beszéltem vele – és mivel nem tudott mit kezdeni a kezével, Eve magának is töltött egy csésze kávét, habár bele sem kortyolt. – Mindenkit megrázott ez az eset. Nem is tudtam, hogy baj volt a szívével.

– Senki sem tudta – jegyezte meg csendesen Feeney. – Senki sem.

Eve a vállára tette a kezét, miközben végighordozta tekintetét a zsúfolt, túlfűtött termen. Amikor elmegy egy ismerős rendőrtiszt szolgálatteljesítés közben, a többiek általában indulatosan fogadják a hírt; valószínűleg épp egy gyanúsított üldözése közben érte utol a halál. De amikor a halál csupán szeszélyből nyújtotta ki feléje a csontkezét, senkinek sem lehetett szemrehányást tenni. És senkit sem lehetett érte megbüntetni.

Ezt a tehetetlenséget érezte Eve mind a teremben, mind önmagában. A végzet ellen nem lehet fegyverrel vagy ököllel küzdeni.

A tradicionális, fekete ruhába öltözött szertartásvezető viaszsárga arccal, szomorú szemekkel tördelte a kezét. Eve személy szerint még azt is szívesebben viselte volna, ha a tetem egyszer csak felül, és kiszáll a koporsóból, mintsem hallgassa az elhangzó közhelyeket.

– Miért nem megyünk oda együtt a családhoz?

Feeney félretolta érintetlen kávéját, és ha nehezen is, de bólintott.

– Kedvelt téged, Dallas. „Tökös kis csaj, és megvan a magához való esze.” Gyakran emlegetett így, amikor szóba kerültél. És azt is, hogy ha komoly zűrbe keveredne, azt szeretné, ha te fedeznéd a hátát.

Ez egyszerre lepte meg és töltötte el büszkeséggel Eve-et, miközben ez a két érzés hozzáadódott a bánatához.

– Nem tudtam, hogy így vélekedik rólam.

Feeney ránézett. Eve-nek érdekes arca volt. Nem olyan, aminek a láttán eláll az ember lélegzete, de a férfiak rendszerint kétszer is megnézték erős csontjait, és a gödröcskét az álla alatt. Átható, fürkész, aranybarna zsaruszemeibe gyakran belefeledkezett egy-egy bámész tekintet. Hasonló árnyalatban pompázott a haja is, melyet rövidre vágott, és alig adott neki valamilyen formát. Teste magas volt, szikár és izmos.

Feeney emlékezett, hogy alig egy hónapja több sebből is vérzett, mégis biztosan markolta a fegyverét.

– Így gondolkozott rólad. Akárcsak én – és amíg Eve csak pislogott, Feeney meggörnyesztette szögletes vállát. – Gyere, beszéljünk Sallyvel és a gyerekekkel.

Átnyomakodtak a tömegen, és együtt léptek be egy sötét fautánzattal, valamint vörös drapériákkal díszített szobába. A temetésre hozott virágok illata vastagon megülte az apró helyiséget.

Eve nem értette, hogy a temetésekhez miért kapcsolódnak mindig virágok és vörös leplek. Miféle ősi szertartásból maradhatott fenn ez a viselkedési forma, és miért ragaszkodik még mindig hozzá az emberiség?

Biztos volt benne, hogy amikor az ő ideje is eljön, nem azt fogja választani, hogy egy túlfűtött teremben heverjen, kitéve a szerettei és ismerősei bámész pillantásainak, miközben az átható virágillat mindenkit az elmúlásra emlékeztet.

Majd megpillantotta Sallyt, ahogy a gyermekei és az unokái támogatják, és rádöbbent, hogy ez a rituálé az élőket szolgálja. A holtak már túl vannak azon a ponton, hogy bármi is érdekelné őket.

– Ryan – nyújtotta ki Sally a kezét, amely olyan kecses volt, akár egy tündéré, és Feeney arcához érintette az arcát. Egy pillanatra lehunyta a szemét, és sápadt csendbe burkolózott.

Vékony, kedves beszédű asszony volt, akire Eve nem tudott erős nőként gondolni. Pedig negyven év egy nyomozó házastársaként, aki rendszeresen hazaviszi a munkájával járó feszültséget, megacélozza az embert. Egyszerű, fekete ruhát viselt, a nyakláncára pedig felfűzte a férje gyűrűjét, amit a huszonöt évnyi szolgálat után kapott a New York-i kapitányságtól.

Még egy rituálé, gondolta Eve. Még egy szimbólum.

– Annyira örülök, hogy eljöttetek – motyogta Sally.

– Hiányozni fog. Mindannyiunknak hiányozni fog – simogatta meg a hátát Feeney, mielőtt eleresztette volna. Bánat fojtogatta a torkát. Nyelt egyet, de ettől csak valami hűvös, kegyetlen érzés költözött a gyomrába. – Tudod, ha van valami, amiben…

– Tudom – mosolyodott el alig láthatóan Sally, és megszorította a kezét, mielőtt Eve felé fordult volna. – Nagyra értékelem, hogy maga is eljött, Dallas.

– A férje jó ember volt. Kemény nyomozó.

– Igen, az volt – és Sally elmosolyodott, mert felismerte, mekkora dicséretet hallott. – Büszkén szolgált és védett. Whitney kapitány, a felesége, és Tibble rendőrfőnök is itt van. És sokan mások – nézett körül vakon a ravatalozóban. – Olyan sokan eljöttek. Frank nagyon is számított a testületben.

– Hát persze hogy számított, Sally – toporgott Feeney. – Tudsz… izé… az özvegyek számára létrehozott alapítványról?

Sally ismét elmosolyodott, és megveregette a kezét.

– Jól megvagyunk így is. Te csak ne aggódj miattunk. Dallas, nem hinném, hogy ismeri a családom. Dallas hadnagy, hadd mutassam be a lányomat, Brendát.

Miközben kezet ráztak, Eve megfigyelte Brenda alacsony termetét és lágy vonásait. A haja és a szemöldöke fekete volt, és már kezdett tokát ereszteni. Akárcsak az apja.

– Curtis, a fiam.

Egy sovány, vékony csontú férfi állt elé. Száraz szemében ott izzott a fájdalom.

– Az unokáim.

Öten voltak, a legfiatalabb egy nyolc év körüli, szeplős, turcsi orrú fiú, aki megfontoltan végigmérte Eve-et.

– Hogyhogy nálad van a pisztolyod?

Eve kapkodva takarta el dzsekijével az oldalfegyverét.

– Egyenesen a kapitányságról jövök. Nem maradt időm hazamenni és átöltözni.

– Pete – nézett Curtis bocsánatkérően Eve-re. – Ne bosszantsd a hadnagyot.

– Ha az emberek többet törődnének a lelkükkel, nem lenne szükségünk fegyverekre. Alice vagyok.

Egy feketébe öltözött, karcsú szőkeség lépett előre. Eve arra gondolt, hogy máskülönben egy bombázó lehet, de még ezek között a körülmények között is szédítően festett. Álmodozó, kék szemekkel tekintett előre, Telt, kívánatos ajkait nem kente össze rúzzsal. Kibontva viselt haja egyenes szálai ragyogva borultak fekete ruhájának a vállára. A derekát vékony ezüstlánc övezte, melyről fekete kő lógott ezüstfoglalatban.

– Alice, olyan szédült vagy.

Alice hűvösen nézett vissza a válla fölött egy tizenhat év körüli fiúra. De a keze visszatévedt a fekete kőre, és ettől úgy festett, mint egy tojását védő madár.

– Jamie, az öcsém – mutatta be bársonyos hangon. – Még mindig azt hiszi, hogy gúnyolódással célt tud érni. A nagyapám sokat mesélt önről, Dallas hadnagy.

– Ez nagyon hízelgő.

– A férje nem tartott önnel ma este?

Eve összevonta a szemöldökét. Úgy vélte, nemcsak a gyász hatott így Alice-re, hanem az idegesség is. Ezt elég könnyen felismerte. Látott ugyan aprócska jeleket is, de korántsem eleget. Eve arra gondolt, hogy a lány épp most esett át valamin. De min?

– Nem, Roarke nem jött el – fordította vissza a tekintetét Sally felé. – De megkért, hogy fejezzem ki, mennyire együtt érez önökkel. Mrs. Wojinski. Amúgy nem tartózkodik a bolygón.

– Nagy összpontosítás és energia kellhet ahhoz – szakította félbe Alice –, hogy életben tartsa a házasságát egy olyan nagy kaliberű emberrel, mint Roarke, miközben a hivatása felettébb nehéz, sokszor még életveszélyes is. A nagyapám egyszer említette, hogy ha ön bármilyen csekély nyomra is bukkan, nem ereszti, amíg nem jár teljesen a végére. Jól mondom, hadnagy?

– Ha az ember kiesik a rutinból, már veszített is. Én pedig nem szeretek veszíteni – állta egy pillanatig Alice furcsa tekintetét Eve, majd pillanatnyi ötlettől vezérelve leguggolt, és odasúgta Pete-nek:

– Amikor még kezdő voltam, láttam, amikor a nagyapád tíz yardról leterített egy fickót. Ő volt a legjobb – és mielőtt felegyenesedett volna, Pete megjutalmazta egy halvány vigyorral. – Nem felejtjük el, Mrs. Wojinski – nyújtotta az özvegy felé a kezét. – Nagyon sokat számított… mindannyiunknak.

Eve már kezdett volna hátrálni, amikor Alice megfogta a karját. Eve észrevette, hogy kissé remeg a keze.

– Érdekes volt megismerni önt, hadnagy. Köszönöm, hogy eljött.

Eve meghajtotta a fejét, és kimenekült a tömeg közé. Mintegy véletlenül zsebre vágta a kezét, és kitapintotta azt a darabka papírt, amit Alice csúsztatott lopva bele.

Még harminc percig maradnia kellett, csak akkor tudott elszabadulni. Türelmesen elhagyta a ravatalozót, beszállt a kocsijába, ott húzta elő és olvasta el a noteszlapra írt sorokat.

Találkozzunk holnap éjfélkor az Aquarian klubban.

SENKINEK EGY SZÓT SE. Most az ön élete került veszélybe.

Az aláírás helyén Eve egy sötét vonalat látott, aminek a vége labirintusszerűen megcsavarodott. Elindult hazafelé, miközben nem tudta eldönteni, hogy kíváncsiságot kellene érezni vagy inkább bosszankodjon.

Mivel nyomozó volt, látta a sarokban megbúvó árnyat, amely beleolvadt a homályba. És mivel nyomozó volt, azt is tudta, hogy a férfi őt figyeli.

• • •

Amikor Roarke elutazott, Eve szerette azt hinni, hogy üres a ház. Mind ő, mind pedig Summerset, aki Roarke személyzetét vezette, mindent megtett, hogy semmibe vegye a másikat. Maga az épület hatalmas volt, valóságos útvesztője a szobáknak, ami egyszerűen lehetővé tette, hogy ne találkozzanak.

Belépett a tágas előcsarnokba, és foltos bőrdzsekijét a lépcső faragott korlátjára dobta, mert tudta, hogy ha Summerset ezt meglátja, dühösen csikorgatja majd a fogait. Gyűlölte, ha valaki felborította a ház eleganciáját, különösen, ha ezt a valakit Eve-nek hívták.

Nekieredt a lépcsőknek, de odafent a hálószoba helyett inkább az irodája felé fordult. Ha Roarke a következő éjszakát is a Földön kívül tölti, mint ahogy számította, inkább a foteljében pihen le, mintsem befeküdjön a közös ágyukba. Amikor egyedül aludt el, gyakran látott rémálmokat.

A hosszan elhúzódó papírmunka és a búcsúztatás között vacsorára már nem maradt ideje. Felkéretett magának egy szendvicset – igazi virginiai sonka rozskenyéren –, és természetesen kávét is. Amikor az AutoSéf teljesítette az óhaját, lassan, sóvárogva beszívta a fenséges illatokat. Behunyt szemmel harapta le az első falatot, hogy minél inkább kiélvezhesse ezt a csodát.

Határozottan megvannak az előnyei annak, ha olyan férje van az embernek, aki megengedheti magának az igazi húst a tápoldaton nevelt vackok és pótlékok helyett.

Hogy kielégítse a kíváncsiságát, az íróasztala mellé lépett, és bekapcsolta a számítógépét. A következő falat sonkát leöblítette egy korty kávéval.

– Kérek minden elérhető adatot Alice-ről. A vezetékneve ismeretlen. Az anyja Brenda, leánykori neve Wojinski, anyai nagyszülei Frank és Sally Wojinski.

Feldolgozás folyamatban…

Eve az ujjaival dobolt az asztalon, és miután eltüntette a gyors vacsorát, egy cetlire felírta a képernyőre kiíródott adatokat.

A keresett személy Alice Lingstrom. Szül. 2040. június 10. Elsőszülött, Jan Lingstrom és Brenda Wojinski házasságából született egyetlen leánygyermek. Lakhelye: New York City, Nyugati Nyolcadik utca 486, 4B lakás. Testvére James Lingstrom. Szül. 2042. március 22. Végzős egyetemista. Két szemeszter a Harvardon. Magas szintű antropológiát és középszintű mitológiát hallgatott. A harmadik szemesztert elhalasztotta. Jelenleg a Lélekvadász tisztviselőjeként dolgozik. A munkahelye címe: New York City, Nyugati Tizedik utca 228. Családi állapota: hajadon.

Eve megnyalta a szája szélét.

– Priusz?

A rendőrségi aktákban nem szerepel a neve.

– Ez teljesen rendben lévőnek tűnik – morfondírozott Eve. – Kérem a Lélekvadász adatait.

Lélekvadász. Boszorkánysággal foglalkozó bolt, ahol konzultációkat is tartanak. Tulajdonos: Isis Paige és Charles Forte. Három éve nyitották a Tizedik utcai üzletet. Éves bruttó bevételük százhuszonötezer dollár. Engedéllyel rendelkező papnők, herbalisták és hipnoterapeuták is találhatóak az üzletben.

– Boszorkányok? – dőlt hátra dühösen morogva Eve. – Hát az meg miféle társaság? Jézusom. Kik lehetnek ezek?

Boszorkányság. Egyszerre vallás és mesterség. Azon az ősi, természetbe vetett hiten alapszik, amely…

– Állj – fújta ki Eve a levegőt. Nem a boszorkányság definícióját kereste, hanem arra várt volna magyarázatot, hogy egy kőkemény nyomozó unokája hogy keveredett varázslatokban és kristálygömbökben hívő társaságba.

És arra, hogy miért akart ez a bizonyos unoka egy titkos találkozót.

Úgy döntött, hogy ezt a legkönnyebben úgy derítheti ki, ha bő huszonnégy óra múlva megjelenik az Aquarian klubban. A jegyzetet az asztalán hagyta. Könnyű lenne félvállról venni az ügyet, gondolta, ha nem egy olyan ember unokája kérte volna a találkát, akit fölöttébb tisztelt.

És ha nem pillantotta volna meg azt az alakot az árnyékban. Az alakot, aki – és ezt teljes bizonyossággal állíthatta – nem akart látszani.

Az irodájából nyíló fürdőszobába ment, és vetkőzni kezdett. Jó lenne, ha Mavist is magával tudná vinni. Eve érezte, hogy az Aquarian klub pontosan megfelelne a barátnője ízlésének. Félrerúgta a farmerét, majd előrehajolt, hogy kinyújtóztassa magából egy hosszú nap görcseit. Közben azon gondolkodott, milyen lehet az előtte álló, hosszú éjszaka.

Semmi sürgős dolga nem akadt. Az utolsó gyilkossági ügyét lezárta, és így ő, valamint a segítője is le tudta aludni a napi nyolc órát. Talán pár órán keresztül nézhetne valamit a tévében. Vagy kihozhatna egy pisztolyt Roarke fegyverterméből, és lövöldözhetne a hologramokra, amíg fel nem emészti felesleges energiáit.

Eddig még nem próbálta ki a férje automata rohamfegyvereit. Talán érdekes lenne megnézni, hogy birkózott meg egy korabeli zsaru az éles helyzetekkel a Városi Forradalom idején.

Belépett a zuhany alá.

– Teljes erejű, lüktető vízsugarat kérek – parancsolta. –Harminchét fokosat.

Azt kívánta, bárcsak a karmai közé kaparinthatna egy gyilkossági ügyet. Valamit, amibe teljes erőbedobással belevethetné magát. A fenébe is, ez szánalmas. Eve rádöbbent, mennyire egyedül érzi magát. Kétségbeesetten próbálta másra terelni a gondolatait, pedig még csak három nap telt el azóta, hogy Roarke elutazott.

Hiszen mindketten élték a saját életüket, vagy nem? A találkozásuk előtt és a házasságkötésük után egyaránt. Mindkettejük foglalkozása nagyon sok időt követelt. A kapcsolatuk működött, és ez folyamatosan meglepte Eve-et, mivel mindketten független személyiségnek tartották magukat.

Krisztusom, pedig milyen szörnyen hiányzott a társasága. Utálkozva dugta fejét a vízfüggöny alá, és hagyta, hogy a zuhany kimossa belőle a napi gondokat.

Amikor egy kéz siklott végig a csípőjén, majd a melleihez ért, a teste finoman megremegett. De a szíve ugrott egy nagyot. Ismerte a hosszú, finom ujjaknak az érintését, a széles tenyér mintázatát. Hátrahajtotta a fejét, ezzel hívta magához a vállait csókoló ajkakat.

– Mmm. Summerset, te vadember.

Fogak haraptak a bőrébe, és kuncogni kezdett. Egy hüvelykujj masszírozni kezdte szappanos mellbimbóját, amitől viszont kéjesen felnyögött.

– Nem fogom kirúgni – siklott le Roarke keze a combjai felé.

– Pedig megérne egy próbát. Visszajöttél… – nyögte ki Eve, miközben a férje síkos ujjai gyakorlottan siklottak be a testébe, amitől megfeszültek az izmai, és ismételten felnyögött. – Korábban – fejezte be egy kirobbanó lélegzettel. – Istenem.

– Mondhatni épp jókor – fordította meg Eve-et Roarke, és miközben felesége csak remegett, és igyekezett kipislogni szeméből a vizet, egy hosszú, falánk csókkal rátapadt az ajkaira.

A hazafelé vezető, végtelennek tetsző úton folyton csak rá tudott gondolni. Erre, csakis erre – hogy megérinti, és belekóstol, és hallja, hogy ugyanolyan kapkodva szedi a levegőt, akárcsak ő. És Eve most itt állt előtte, meztelenül, hozzá hasonlóan reszketve.

A sarokba szorította, megragadta a csípőjét, és lassan felemelte.

– Hiányoztam?

Eve szíve vadul dobogott. Roarke csupán pár hüvelykre volt attól, hogy beléhatoljon, megtöltse, felrobbantsa.

– Nem különösebben.

– Hát, ebben az esetben… – csókolta meg könnyedén az arcát –, hagyom, hogy nyugodtan befejezd a tisztálkodást.

Eve egy szempillantás alatt átfogta lábaival Roarke derekát, és belemarkolt a férfi vizes sörényébe.

– Ha megpróbálod, haver, halott ember vagy.

– Akkor, hogy megóvjam a testi épségem… – siklott bele lassan Roarke, és figyelte, hogy válnak Eve szemei üvegessé. Újra az ajkaira zárta a száját, és érezte, ahogy Eve forró lélegzete a tüdejébe áramlik.

Lassú volt az aktus, sikamlós, és sokkal lágyabb, mint ahogy azt előtte elképzelték. A kielégülés úgy köszöntött rájuk, mint egy elnyújtott sóhaj. Eve csípője a férje derekának feszült.

– Isten hozott itthon.

Már ki tudta venni igéző, kék szemeit, az egyszerre ördögi és angyali arcát, és az ajkát, ami valahogy egy rímeit vesztett költőre emlékeztette. Sima, fekete haján vízcseppek csillogtak, széles vállain feszültek az izmok.

Eve mindig megrázkódott, ha a férje szemébe nézett, ha az visszatért rövid távollétéből. Kételkedett benne, hogy valaha is fel tudná fogni: Roarke nemcsak akarja, hanem szereti is őt.

Mosolyogva túrt bele vizes hajába.

– Minden rendben megy az Olympuson?

– El kellett rendeznem néhány apróbb késedelmet. De semmi olyasmi, amivel ne tudnánk megbirkózni – és Eve tudta, hogy a bonyolult, űrben keringő szórakoztató központ pontosan a határidő leteltekor fogja megnyitni kapuit, mivel Roarke nem tűrt semmiféle eltérést a tervtől.

A férfi egyetlen parancsszóval elzárta a testüket ostorozó vízsugarakat, majd amikor Eve be akart lépni a szárítócsőbe, elővett egy törülközőt, és beleburkolta.

– Kezdem megérteni, miért itt élsz, amikor nem vagyok itthon. Én is képtelen voltam aludni az elnöki lakosztályban – húzta elő a következő törülközőt, ami Eve hajára került. – Túl magányos voltam nélküled.

Eve egy pillanatra hozzásimult, csak hogy érezze a teste megszokott érintését.

– Kezdünk egészen csöpögősek lenni.

– Nem bánom. Mi, írek olyan szentimentálisak vagyunk.

Miközben Roarke a fürdőköpenyek felé fordult, Eve elvigyorodott. Igaz, hogy a hangján hallatszott az akcentus, de kételkedett benne, hogy az üzlettársai vagy az ellenségei közül bárki is szentimentálisnak tartaná.

– Nem szereztél újabb zúzódásokat – vizsgálta meg a férje, miközben felsegítette rá a köpenyt, mielőtt önállóan felvehette volna. – Ez azt jelenti, hogy akadt pár csendes napod.

– Többnyire. Csak egy fickóval akadtunk össze, aki túlbuzgón viselkedett egy bárcással szemben. Szex közben megfojtotta – kötötte össze derekán az övet Eve, majd kisimította a vizet a hajából. – Elmenekült – vont vállat, miközben belépett az irodájába. – De pár órával később előkerült, amikor szerzett magának egy ügyvédet. Az ügyész gondatlanságból elkövetett emberöléssel fogja vádolni. Peabodyra hagytam az ügyet, a kihallgatást is beleértve.

– Hmm – sétált Roarke egy falba süllyesztett szekrénykéhez, ahonnan elővarázsolt egy palack bort. – Akkor valóban csendben teltek a napjaid.

– Aha. Ma este elmentem a búcsúztatásra.

Roarke homlokán előbb megjelent egy barázda, majd kisimult.

– Igen, persze, már említetted. Bocs, hogy nem értem haza időben, és nem állhattam melletted.

– Feeneyt nagyon megviselte az eset. Könnyebb lett volna, ha Frank szolgálatteljesítés közben megy el.

Roarke összevonta a szemöldökét.

– Jobban viselte volna, ha a kollégátokat lelövik, mint ezt a szép, békés halált?

– Csak könnyebben fel tudta volna dolgozni, ez minden – bámult bele Eve a borába. Úgy vélte, nem lenne most bölcs megemlíteni, hogy ő is jobban szeretné, ha a halála gyors és erőszakos lenne. – Habár történt egy furcsaság is. Találkoztam Frank családjával. Az idősebb unokája természetfeletti jelenségekkel foglalkozik.

– Micsoda?

– Abból tudom, amit elmondott, na meg az adatokból, amit a hazaérkezésem után lekértem róla.

Roarke kíváncsian felemelte a poharát, és kortyolt egyet a borból.

– Elindítottál rá egy utánkeresést?

– Csak egy gyors ellenőrzést. És azt is csak azért, mert ezt adta – ment Eve az íróasztalához, és felcsippentette a noteszlapot.

Roarke gondosan megszemlélte.

– Földlabirintus.

– Mi?

– Ez a jel itt. Kelta eredetű.

Eve megrázta a fejét, és közelebb hajolt.

– Te ismered ezeket a fura dolgokat.

– Nem, egyáltalán nem furák. Végül is a keltáktól eredeztethetőek. Ez az ősi labirintusszimbólum mágikus és áldott.

– Nos, ez mindenesetre egyezik. Valami boszorkányságba vagy mibe keveredett. Elkezdett egy nagyon magas szintű képzést. A Harvardon. De abbahagyta, és elment egy nyugati boltba kristálygömböket és varázsnövényeket árulni.

Roarke ujja hegyével végigsimította a jelet. Régebben látott már ilyet, és másmilyeneket is. Dublini gyermekkorát átszőtték a vad bandák és az istenfélő csoportok kultikus szimbólumai. Persze egyszerre használták vallási tárgyként, és a gyilkosságaik mentségeként.

– Nincs valami ötleted, hogy miért akar veled találkozni?

– Nincs. Szerintem azt hiszi, látta az aurámat, vagy valami ilyesmi. Mielőtt Mavist bevarrtam volna zsebmetszésért, egy mutatványos mágussal futott. Ő mesélte, hogy az emberek hatalmas összegeket hajlandóak fizetni, ha azt mondod nekik, amit hallani akarnak. És még annál is többet, ha kimondod, amit nem akarnak hallani.

– Éppen ettől virágzik az illegális és a legális üzleti élet – mosolygott rá Roarke. – De azt hiszem, mindenképpen el fogsz menni, hogy találkozz vele.

– Persze. Ezt már eldöntöttem.

Természetesen el fog menni. Roarke ismét a cetlire pillantott, majd félretette.

– Elkísérlek.

– Azt akarja…

– Nem igazán érdekel, hogy mit akar – hajtotta le Roarke a borát egy olyan ember mozdulatával, aki hozzászokott, hogy megkapja, amit akar. – Nem fogok zavarni, de veled megyek. Az Aquarian klub tulajdonképpen ártalmatlan, de sokszor bejutnak a kellemetlenkedő alakok is.

– A velük való foglalkozás teszi ki az életem nagy részét – jelentette ki komolyan Eve, majd megvakarta a fejét. – Ugye nem a tied az a klub?

– Nem – mosolyodott el Roarke. – Szeretnéd?

Eve felnevetett, és megfogta a férje kezét.

– Gyere. A következő pohár bort az ágyban is megihatjuk.

• • •

Eve a szextől és a bortól ellazulva nyugodt álomba merült, miközben ráfonódott Roarke-ra. Ő lepődött meg rajta a legjobban, amikor két óra elteltével teljesen éberen pattantak fel a szemei. De nem az egyik megszokott rémálma ébresztette fel. Nem rettegett, nem érzett fájdalmat, nem reszketett, és a bőrén nyoma sem volt izzadságnak.

Ennek ellenére egy csapásra feleszmélt, és a szíve nem bírt megnyugodni. Csak feküdt, bámulta a hatalmas üvegtetőn át bekacsintó csillagokat, és hallgatta a mellette alvó Roarke nyugodt, egyenletes légzését.

Megmozdult, az ágy lábára nézett, és csaknem felsikoltott, amikor a sötétben egy szempár parázslott fel. Csak ekkor tudatosult benne a bokáira nehezedő súly. Galahad, gondolta, és lehunyta a szemét. A macska beszökött a szobába, és felugrott az ágyra. Ez ébreszthette fel, nyugtatgatta magát. Csak ez, nem más.

Megnyugodva az oldalára fordult, és érezte, hogy Roarke álmában átöleli. Szorosan a férje mellé bújt, és lehunyta a szemét.

Csak a macska, gondolta álmosan.

De meg mert volna esküdni rá, hogy a távolból monoton kántálás hallatszik.


MÁSODIK FEJEZET

Mire Eve másnap könyékig merült a munkába, el is felejtette az éjszakai virrasztást. New York élvezte a kora őszi napsütést. Eve pedig úgy érezte, lesz ideje pár órát az irodája rendbetételére szánni.

Vagy inkább megkéri rá Peabodyt.

– Hogy vagy képes ilyen összevissza tartani az aktáidat? – akarta tudni Peabody. Komoly, szögletes arcáról világosan le lehetett olvasni a mély csalódottságot.

– Mindenről tudom, hol van – árulta el neki Eve. – Azt akarom, hogy mindent úgy rendezz át, hogy továbbra is tudjam, hol van, és logikailag is illeszkedjen a helyére. Ez olyan bonyolult?

– Megbirkózom a feladattal – forgatta Eve háta mögött a szemét Peabody –, hadnagy.

– Remek. És ne nézz így rám a hátam mögött. Ha egy kicsit rendetlenebb az asztalom a szokásosnál, azért van, mert igen kemény év áll mögöttem. Mivel az elmúlt negyedévben nekem kellett téged betanítanom, így adhatok efféle parancsot is – fordult vissza feléje Eve, és halványan elmosolyodott. – De remélem, egyszer eljön az a nap, amikor neked is lesz egy beosztottad, és rábízhatod az összes mocskos munkát.

– Megható, hogy ennyire bízol bennem, Dallas. Teljesen el vagyok ájulva – szisszent fel Peabody, ahogy a számítógép mellé lépett. – De az is lehet, hogy azért tartasz itt ötéves anyagokat, hogy engem szívass. Ezeket már huszonnégy hónapja át kellett volna tölteni a központi számítógépre, és kitörölni az asztali egységedből.

– Akkor töltsd át, és töröld ki most – szélesedett Eve mosolya, amikor a gépezet szárazan felköhögött, és elmotyogott valami rendszerösszeomlással kapcsolatos üzenetet. – És sok sikert.

– A technológia a barátunk is lehet. És mint minden barátság, ez is folyamatos törődést és megértést kíván.

– Ehhez nagyon értek – lépett mellé Eve, és öklével kétszer rácsapott a lemezmeghajtóra. Az egység csuklott, és ismét normálisan kezdett működni. – Látod?

– Rendkívül finoman tudsz hozzányúlni, hadnagy. A fiúk a karbantartásnál pontosan ezért használják a képed céltáblának, amikor dartsoznak.

– Még mindig? Krisztusom, hogy lehetnek ennyire haragtartóak – vont vállat Eve, és letelepedett az íróasztala sarkára. – Mit tudsz a Wicca követőiről?

– Ha rá akarsz olvastatni valamilyen varázslatot a gépedre, Dallas, abban nem tudok segíteni – mormolta összeszorított fogakkal Peabody, miközben ügyesen tömörítette az adatokat.

– Hippi vagy.

– Aprócska botlás. Gyerünk, gyerünk, meg tudod csinálni – motyogta a számítógépnek. – Mindamellett – tette hozzá –, a hippik még nem boszorkányok. Persze mindkét csoportnak a hitvallásában jelentős szerepet kap a természetszeretet, de… Nyavalyás. Hová tűntél?

– Micsoda? Mi tűnt el?

– Semmi – görnyedt Peabody a monitor fölé. – Semmi. Ne aggódj, már csinálom. Amúgy szerintem nem is volt szükséged ezekre a fájlokra.

– Most viccelsz, Peabody?

– Lefogadhatod. Ha-ha – esett neki Peabody vadul a billentyűzetnek. – Na. Nahát. Semmi gond, nincs itt egyáltalán semmi gond. És ami a legfontosabb: minden rendezett és tiszta – sóhajtott egy hatalmasat. – Kaphatnék egy kis kávét? Csak hogy ne aludjak el.

Eve a képernyőre pillantott, de semmi különöset nem vett észre. Szó nélkül állt fel, és kávét rendelt az AutoSéftől.

– Mit szeretnél tudni a Wiccáról? Meg akarsz térni? – és Eve gúnyos pillantására Peabody próbált egy mosollyal válaszolni. – Most is csak vicceltem.

– Ma tele vagy poénokkal. Egyszerűen csak kíváncsi vagyok.

– Hát akad néhány átfedés a hippik és a Wicca-hívők tanainak az alaptételei között. Megegyeznek az egyensúly és a harmónia keresésében, az évszakváltások megünneplésében, de ezek ősidők óta jelen vannak a kultúrákban, valamint szigorúan elutasítják az erőszakot.

– Elutasítják az erőszakot? – hunyorgott Eve. – És akkor mi van az átkokkal, a varázslatokkal és az áldozatokkal? Az oltáron fekvő, meztelen szüzekkel, és a levágott fejű fekete kakassal?

– A boszorkányokat csak a hiedelmekben ábrázolták így. Tudod, „Szikra pattan, olthatatlan.” Shakespeare. Machbet.

Eve felhorkant.

– „Elkaplak, kicsikém, és azt az édes kis kutyust is.” Nyugati Gonosz Boszorkány. Klasszikus videók csatornája.

– Ügyes – ismerte el Peabody. – De mindkét ábrázolás a klasszikus félremagyarázásokból táplálkozik. A boszorkányok nem ronda, pletykás vénasszonyok, akik körbeülik a fortyogó katlant, vagy kislányokra és kedves madárijesztőkre vadásznak. A Wicca-hívők szeretik ugyan a meztelenséget, de a világért sem ártanának senkinek vagy semminek. Szigorúan csak fehér mágiával foglalkoznak.

– És mivel állnak szemben?

– A fekete mágiával.

Eve végigmérte a segítőjét.

– Te hiszel az effélékben? A mágiában és az ilyesmikben?

– Egyáltalán nem – fordult vissza a számítógép felé a kávétól új erőre kapott Peabody. – Csak azért tudok róluk néhány alapdolgot, mert az egyik unokatestvérem beállt közéjük. Pont a legjobbkor. A cincinnati gyülekezethez csatlakozott.

– Él egy unokatestvéred valami cincinnati gyülekezetben – tolta félre kacagva Eve maga elől a kávéját. – Peabody, még mindig tudsz nekem meglepetéseket okozni.

– Egy nap majd mesélek a nagymamámról és az öt szeretőjéről.

– Abban még nincs semmi szokatlan, ha egy nő élete során öt szeretőt tart.

– Nem az életében; az utolsó hónap alatt. És egyszerre – nézett fel pléhpofával Peabody. – Kilencvennyolc éves volt. Remélem, nekem is hasonló életben lesz részem.

Eve visszanyelte a torkából kitörni készülő kacagást, mivel felcsipogott a tele-linkje.

– Dallas – és a képernyőre beúszott Whitney kapitány képe.

– Jelentkezem, parancsnok.

– Beszélni szeretnék magával, hadnagy. Jöjjön az irodámba olyan gyorsan, ahogy csak tud.

– Igenis, uram. Öt perc, és ott vagyok – bontotta Eve a kapcsolatot, és reményteli pillantást vetett Peabody felé. – Talán végre elkezdődött valami. Dolgozz tovább a fájljaimon. Majd szólok, ha esetleg ki kell mennünk terepre.

Azzal kiviharzott az irodából, de elmenőfélben még hátraszólt:

– Ne edd meg a csokirudacskámat.

– A francba – morogta maga elé Peabody. – Soha nem feledkezne meg róla.

• • •

Whitney életének nagy részét a rendőrségnél töltötte parancsnoki beosztásban. Kötelességének tartotta, hogy ismerje a beosztottjait, azok minden erősségét és gyengeségét. És értett hozzá, hogy kezelje ezeket.

Magas, kérges kezű ember volt, éles tekintetét sokan ridegnek mondták volna. Ha az ember nem vette a fáradságot, és csak felszínesen vizsgálta a temperamentumát, akkor azt is szinte ugyanolyan ridegnek találta. És mint a legtöbb sima felszín alatt, itt is fortyogott valami a mélyben.

Eve tisztelte a felettesét, alkalmanként kedvelte is, de folyamatosan csodálta.

Amikor belépett az irodájába, az íróasztala mögött ülve találta, ahogy egy nyomtatványt olvasott, miközben úgy koncentrált, hogy a homloka ráncokba szaladt. Fel sem nézett, úgy intett az egyik fotel felé. Eve helyet foglalt, és az ablakon túli légi forgalom hangjait hallgatta, és mint mindig, most is elámult a látcsővel figyelő utasok magas számán.

Mit várnak, milyenek az ablak mögött a dolgozó zsaruk? – gondolta. Kínozzák a gyanúsítottakat, kirakják maguk elé a fegyvereiket, miközben az áldozatok vérbe fagyva zokognak? És miből gondolják, hogy élveznék ezt a látványt?

– Láttam múlt éjjel a híradóban.

Eve felhagyott ezekkel a gondolatokkal, és minden figyelmét a kapitány felé fordította.

– Szerintem a kapitányság csaknem minden rendőre megjelent a temetésen.

– Franket nagyon szerették.

– Igen, nagyon.

– Soha nem dolgozott párban vele?

– Kaptam tőle néhány tanácsot, amikor még zöldfülű voltam, sokszor segített a sok utánajárást kívánó feladatoknál, de nem, közvetlenül soha nem dolgoztunk együtt.

Whitney bólintott, és Eve szemébe nézett.

– Még mielőtt maga idekerült volna, Frank Feeney társa volt. És miután az utcáról bekerült egy íróasztal mögé, maga lett Feeney partnere.

Eve kezdte magát kényelmetlenül érezni. Van itt valami, gondolta. Valami szokatlan.

– Igen, uram. Épp ezért rendítette meg Feeneyt olyan mélyen az eset.

– Ezt magam is jól tudom, Dallas. Feeney kapitány éppen ezért nincs itt ma reggel – könyökölt rá Whitney az asztalra, és összefonta az ujjait. – Van egy lehetséges ügyünk, hadnagy. Ami igencsak kényes.

– Wojinskit érintően?

– Egy bizalmas értesülést fogok megosztani magával. A segítőtársát beavathatja, de senki mást a testületnél. Vagy a médiában. Arra kérem, arra utasítom – javította ki azonnal saját magát –, hogy elsősorban a saját erejére támaszkodva dolgozzon ezen az ügyön.

Ahogy Feeneyre gondolt, a kényelmetlenség, amit Eve érzett, lassan félelemmé változott.

– Megértettem.

– Felmerült pár kérdés Wojinski halálával kapcsolatban.

– Miféle kérdés, kapitány?

– Szüksége lesz némi háttér-információra – helyezte összefont kezét az asztalra. – Felkeltette a figyelmemet, hogy Wojinski vagy a saját szakállára folytatott valami nyomozást a munkaideje után, vagy belekeveredett valamiféle drogügyletbe.

– Drogügyletbe? Frank? Nála nem volt tisztább rendőr az egész testületnél.

Whitney erre nem szólt egy szót sem, csak pislogott.

– Idén szeptember huszonkettedikén Wojinskit kiszúrta egy álruhás drognyomozó, ahogy üzletet kötött egy olyan helyen, ahol gyaníthatóan kábítószerekkel kereskednek. Az Athame egy vallási magánklub, amely rituális szolgáltatásokat kínál a tagjainak, illetve engedélyt kapott arra is, hogy privát szexuális szolgáltatásokat nyújtson. A drogalosztály nyomozói már két éve megfigyelés alatt tartják. És látták Franket vásárolni.

Amikor Eve erre egy szóval sem felelt, Whitney vett egy mély lélegzetet, és folytatta.

– Ezt követően az esetet jelentették nekem. Kérdőre vontam Franket, de nem jutottam dűlőre vele – tétovázott Whitney egy pillanatig, majd folytatta. – Őszintén szólva, Dallas, nem tagadott, de nem is erősítette meg a beszámolót. Visszautasította, hogy magyarázatot adjon a történtekre. Tulajdonképpen úgy látszott, fogalma sincs, miről beszélek. És ez nagyon aggasztott. Elrendeltem a teljes körű orvosi vizsgálatát, beleértve egy drogtesztet is, és azt tanácsoltam, vegyen ki egy hét szabadságot. Mindkettővel egyetértett. A teszt egyébként negatív lett. Az eddigi eredménye, valamit amiatt, hogy személyesen is ismertem, az eset nem került bele a személyi anyagába. Vártam, hogy az események megerősítsék vagy cáfolják a történteket.

Ekkor a kapitány felállt, és az ablak felé fordult.

– Talán hibát követtem el. Lehet, hogy ha akkor nagyobb figyelmet szentelek annak a jelentésnek, és ráállítok valakit, akkor még élne, és nem kellene most beszélnünk róla.

– Bízott az ítélőképességében és az emberében.

Whitney visszafordult. Sötét tekintete felizzott. Eve ezt gondolta. Érezte.

– Igen, bíztam. És most még több adat áll a rendelkezésemre. A rutinszerűen elvégzett boncolás során digitáliszt és Zeust mutattak ki a szervezetében.

– Zeus – állt fel immár Eve is. – Frank nem élt drogokkal, kapitány. Tegyük félre mindazt, amit róla tudunk. A Zeushoz hasonlóan erős drogok hatása látszik a fogyasztón. A szemeiben és a személyisége megváltozásában. Ha Zeusszal élt volna, akkor erről mindenki tudna, aki egy osztályon dolgozott vele. Nem is beszélve a drogtesztről. Itt csak valami tévedésről lehet szó.

Zsebre vágta a kezét, és igyekezett legyőzni a késztetést, hogy elkezdjen fel s alá járkálni.

– Valóban, vannak zsaruk, akik élnek vele, és vannak, akik még a jelvényüket is feláldozzák érte. Ám nem Frank. Nem létezik, hogy ilyen csúnyán bemocskolódott volna.

– De a boncolási jegyzőkönyv állításai megkérdőjelezhetetlenek, Dallas. Mint ahogy több designer drognak is kimutatták a nyomát a vérében. És azt is, hogy ezeknek a szereknek a kombinációja szívmegálláshoz, tehát végső soron halálhoz vezethet.

– Arra gyanakszik, hogy túllőtte magát, esetleg öngyilkos lett? – csóválta meg Eve a fejét. – Rossz nyomon jár.

– Ismétlem, a szer nyomait kimutatták.

– Akkor ennek oka is van. Digitálisz? – vonta össze Eve a szemöldökét. – Ugye az valami szívgyógyszer? Említette, hogy pár hete járt egy teljes körű kivizsgáláson. Miért nem mutatták ki, ha szívpanaszokkal küszködött?

Whitney pillantása szigorú maradt.

– Frank legközelebbi barátja a testületnél egyben a város legkiválóbb elektronikus nyomozója.

– Feeney? – tett Eve két lépést előre, mielőtt megálljt parancsolt volna saját magának. – Úgy véli, Feeney fedezte és kozmetikázta az orvosi kartonját? A fenébe, kapitány.

– Ez is egy lehetőség, amit nem hagyhatok figyelmen kívül – jelentette ki nyugodtan Whitney. – Mint ahogy maga sem. A barátság akadályozza a tisztánlátást. Bízom benne, hogy a maga barátsága Feeneyjel ebben az ügyben nem fog ilyen következményekkel járni.

Whitney visszalépett az asztalához, és tekintélyt parancsolóan megállt mögötte.

– Ezeket az állításokat és gyanúkat ki kell vizsgálni, és meg kell oldani.

Eve gyomra úgy égett, mintha sav mardosná.

– Azt kívánja tőlem, hogy általam is ismert kollégák után nyomozzak. Egyikük már meghalt, és maga után hagyott egy gyászoló családot. A másik pedig a tanárom, de egyben a barátom – támaszkodott rá Eve az asztalra. – És a maga barátja is.

Whitneyt nem érte készületlenül Eve dühös kitörése, és meg is tudta érteni. Mint ahogy az sem, hogy el fogja végezni a munkát. Nem is várt ennél kevesebbet.

– Azt akarja, hogy olyasvalakit bízzak meg ezzel az üggyel, akit egyáltalában nem érdekel? – vonta fel kérdőn a szemöldökét. – Azt akarom, hogy csendben nyomozzon. A legapróbb bizonyítékot is nekem adja át, és közvetlenül nekem jelentsen. Egy ponton elengedhetetlenné válik majd, hogy beszéljen Wojinski családjával. Bízom benne, hogy diszkréten és tapintatosan fog eljárni. Semmi szükség arra, hogy tovább fokozza a bánatukat.

– És ha olyasvalamit tárok fel, ami beszennyezi a köz védelmében leélt életét?

– Akkor eljön, és megbeszéljük.

Eve kihúzta magát.

– Pokoli dologra kért meg.

– Nem kértem, hanem utasítottam – javította ki Whitney. – Ez megkönnyíti a helyzetét, hadnagy – nyújtott át Eve-nek két, lepecsételt diszket. – Ezeket majd csak otthon nézze meg. Az ügyben minden jelentést az otthoni számítógépéről küldjön, és ne az irodámba, hanem nekem is az otthoni gépemre. Semmi sem kerülhet a kapitányság számítógépeibe, amíg másként nem rendelkezem. Leléphet.

Eve sarkon fordult, és elindult az ajtó felé, majd megállt, és hátranézett.

– Nem fogok keresztülgázolni Feeneyn. Legyek átkozott, ha megteszem.

Whitney elnézte, ahogy távozik, majd lehunyta a szemét. Tudta, hogy Eve azt teszi majd, amit tennie kell. De abban csak reménykedhetett, hogy nem kért tőle többet, mint amennyivel lelkileg meg tud birkózni.

• • •

Hullámzó kedélyállapotban tért vissza az irodájába. Peabody a monitor előtt ült és önelégülten vigyorgott.

– Végszóra érkeztél. A számítógéped egy igazi kávédaráló, Dallas, de én helyrepofoztam.

– Lelépünk – csattant fel Eve, és megragadta a dzsekijét, valamint a táskáját. – Mozgás, Peabody.

– Kaptunk egy ügyet? – ugrott fel Peabody, és Eve után sietett. – És mifélét? Hová megyünk? – és könnyed ügetésbe váltott, hogy tartani tudja a felettesével a lépést. – Dallas? Hadnagy?

Eve lecsapott a lift hívójára, és egyetlen dühös pillantással elhallgattatta Peabodyt. Belépett a fülkébe, elhelyezkedett az odabent zajosan trécselő kollégái között, majd némaságba burkolózott.

– Hé, Dallas, hogy ízlik a házasélet? Miért nem győzöd meg azt a dúsgazdag férjedet, hogy vegye meg a kantint? Akkor legalább normális lenne a kaja.

Eve acélos pillantással fordította hátra a fejét, és egyenesen egy zsaru vigyorgó arcába bámult.

– Harapj belém, Carter.

– Hé, három éve kis híján kiverted érte a fogaimat. Ezt meg kellene tartanod a civileknek – hagyta abba a nevetést a férfi.

– Tartogasd valaki másnak, aki nem a rablási csoport hatalmas seggfeje – szúrta közbe valaki.

– Még mindig jobb, mint a legkisebbnek lenni, Forenski. Hé, Peabody – folytatta Carter. – Akarod, hogy megharapjalak?

– Csak nem fogorvoshoz készülsz?

– Elmegyek hozzá, de utána téged is megkereslek – és ezzel Carter egy kacsintás közepette néhány társával együtt kiszállt a felvonóból.

– Carter minden nőre rámozdul – jegyezte meg társalgási hangnemben Peabody, de aggódott, mert Eve újra csak egyenesen maga elé meredt. – Még ahhoz is kevés, hogy seggfejnek lehessen nevezni – de erre sem érkezett semmi válasz. – Ó, Forenski olyan aranyos fickó – folytatta Peabody. – Ugye egyedül él?

– Nem szoktam a kollégáim magánéletében vájkálni – vágott vissza Eve, és amikor a kabin leért a garázsszintre, valósággal kirohant.

– Akkor bezzeg nem voltak erkölcsi fenntartásaid, amikor az enyémben kellett turkálnod – motyogta maga elé Peabody. Megvárta, amíg Eve kinyitja a kocsiját, majd beszállt az utasülésre. – Feljegyezzem az úti célt, vagy legyen meglepetés? – és csak pislogott, amikor Eve nekitámasztotta a fejét a kormánynak. – Hé, minden rendben? Mi folyik itt, Dallas?

– Jegyezd fel, hogy hazamegyünk, az otthoni irodámba – húzta ki magát sóhajtva Eve. – Útközben majd tájékoztatlak az eseményekről. De minden, amit tőlem hallasz, és az is, ami az elkövetkező nyomozás során napvilágot lát, szigorúan bizalmas – kormányozta ki Eve a kocsit a garázsból az utcára. – Minden írásos és szóbeli információt elzárva kell tartani. Kizárólag nekem és a kapitánynak tehetsz jelentést.

– Igenis, hadnagy – nyelte le a torkában keletkezett gombócot Peabody. – Valami belső ügyről van szó, ugye? Közülünk keveredett gyanúba valaki.

– Aha. A fenébe is. Közülünk.

• • •

Eve otthoni számítógépe nem azt az összevissza állapotot tükrözte, mint az irodai. Erre a masinára Roarke gondot viselt. Az adatok simán sorjáztak a képernyőn.

– Marion Burns nyomozó. Nyolc hónappal ezelőtt épült be az Athame bárba, ahol pincérként dolgozik – húzta el Eve a száját. – Burns. Nem ismerem.

– Én már összefutottam vele egyszer-kétszer – húzta közelebb Peabody a székét Eve-éhez. – Akkor találkoztunk, amikor… Tudod, a Casto-eset alatt. Olyan benyomást tett rám, mint aki keményen hajt, és csak a feladatával törődik. Ha nem csal az emlékezetem, harmadik generációs zsaru. Az anyja még mindig szolgál. Azt hiszem, kapitányi rangban, Bunkóban. A nagyapja a Városi Forradalom alatt veszítette el az életét. Nem tudom, miért, de piszkálta Wojinskit.

– Talán jelentette, amit látott, de az is lehet, hogy valami teljesen másról van szó. Ezt nekünk kell kiderítenünk. A Whitneynek átadott jelentése rövid és száraz. 2058. szeptember 22-én tizenegy harminckor megfigyelte, hogy Wojinski elvonult egy magánkabinba a drogdílerként közismert Selina Cross-szal. Wojinski pénzt adott egy aprócska csomagért, ami látszólag valamilyen tiltott szert tartalmazott. A beszélgetés és az üzletkötés nem tartott tovább tizenöt percnél. A végén Cross átment egy másik kabinba. Wojinski maradt még vagy tíz percet, utána távozott. Burns nyomozó két háztömbnyit követte a gyanúsítottat, aki ott azonban felszállt egy tömegközlekedési járműre.

– Ezek szerint nem látta, hogy használta volna.

– Nem. És mialatt ott dolgozott, azt sem tapasztalta, hogy bármikor is visszatért volna azon az estén vagy az elkövetkező éjszakákon. Burns áll annak a listának az élén, akiket ki kell hallgatnunk.

– Igen, hadnagy. Dallas, mivel Wojinski és Feeney nagyon szoros barátságban voltak, nem lehet, hogy megbízott benne? Vagy ha nem is így áll a dolog, de Feeneynek feltűnt… valami?

– Nem tudom – dörzsölte meg Eve a szemét. – Az athame. Mi a fene lehet az az athame?

– Fogalmam sincs – húzta elő Peabody a marokszámítógépét, és adatokat hívott elő belőle. – Athame tőr, amelyet szertartásokon használtak. Rituális eszköz, általában acélból készül. Hagyományosan nem vágásra való, hanem varázslatokra, vagy valaminek az elűzésére.

Peabody felpillantott Eve-re.

– Boszorkányság – folytatta. – Sok részlet egyezik.

– Én nem így gondolom – húzta elő Eve egy fiókból Alice cetlijét, és Peabody kezébe nyomta. – Frank unokája nyomta a kezembe a szertartás közben. Kiderült, hogy valami boltban dolgozik, amit Lélekvadásznak hívnak. Tudod, mi lehet ez?

– Tudom – tette le aggodalmasan a papírszeletet Peabody. – A Wicca-hívők békés teremtmények, Dallas. És gyógynövényeket használnak, nem pedig kemikáliákat. Egyetlen igaz Wicca sem venne, adna el vagy venne be Zeust.

– És mi a helyzet a digitálisszal? – vakarta meg Eve a fejét. – Ugye az is valamiféle gyógynövény?

– Gyűszűvirágból készítik desztillációs eljárással. Évszázadok óta része az orvostudománynak.

– Ez valamiféle stimuláns?

– Nem tudok sokat a gyógyításról, de igen, azt hiszem, hasonló lehet.

– Akárcsak a Zeus. Azon gondolkozom, milyen eredménnyel járhat a kettő kombinációja. Rossz keverési arány, rosszul meghatározott dózis, és máris kész a szívmegállás. Nem lennék meglepve rajta.

– Azt hiszed, hogy Wojinski öngyilkos lett?

– A kapitány erre gyanakszik, bennem pedig felmerült néhány kérdés – felelt Eve türelmetlenül. – Amire még nem tudom a válaszokat. De meg fogom szerezni őket – emelte fel a papírcetlit. – Ma éjjel fogjuk kezdeni, mégpedig Alice-szel. Légy ott tizenegykor, de civil ruhában. Próbálj inkább hippinek kinézni, Peabody, nem pedig zsarunak.

Peabody összerezzent.

– Van egy ruhám, amit még az anyám varrt a születésnapomra. De nagyon dühös leszek, ha kinevetsz érte.

– Majd megpróbálok uralkodni magamon. Most pedig lássuk, mit tudunk előásni Selina Crossról és az Athame klubról.

Öt perc elteltével Eve gyászosan vigyorgott a gépére.

– Érdekes. A mi kis Selinánknak priusza van. Egy kis időt rács mögött töltött. Csak figyeld meg ezt a sárga bejegyzést, Peabody. ’43-ban és ’44-ben bárca nélkül strichelt. Meggyanúsították, hogy megtámadott valakit, de aztán ‘44-ben ejtették a vádat. ’47-ben Bunkóba költözött, és médiumként dolgozott. Amúgy minek akarnak az emberek a holtakkal beszélni? ’49-ben állatok megcsonkításával vádolták, de nem volt elég bizonyíték a letartóztatásához. Tiltott szerek előállítása és használata. Ezért ’50-ben és ’51-ben kivonták a forgalomból. Habár az ügyek mindegyike kisidős. ’55-ben bevitték és kihallgatták egy kiskorú rituális meggyilkolásának az ügyében. De szilárd alibit tudott igazolni.

– Amióta ’51-ben szabadult, a drogokkal foglalkozó nyomozók folyamatos megfigyelés alatt tartották – tette hozzá Peabody.

– Ennek ellenére nem tudták elcsípni.

– Mint ahogy magad is mondtad, ez a lány kisidős. Biztos valami nagyobb hal után néztek.

– Én is így gondolom. Majd meglátjuk, mit tud Marion mondani. Nézd, itt azt írják, hogy Selina Cross az Athame tulajdonosa, de minden tiszta és törvényes – húzta el Eve a száját. – Egy kisidős díler, akinek elég a pénze ahhoz, hogy vásároljon és fenntartson egy klubot? Kell hogy legyen valami a háttérben. Azon gondolkozom, vajon a drogalosztály tudja-e, kicsoda? Vessünk csak rá egy pillantást. Számítógép, kérem a gyanúsított, Selina Cross fényképét.

– Ejha! – remegett meg Peabody, ahogy a kép beúszott az ernyőre. – Kísérteties.

– Nem valami könnyen felejthető arc – dünnyögte Eve.

Pengeéles arc, telt, égővörösre festett ajkak, és olyan fekete szemek látszottak a képen, akár az ónix. Egy szépséget láttak maguk előtt, de sápadt, tökéletes vonásai jeges hideget sugalltak. Ahogy Peabody meg is jegyezte, kísérteties látvány volt. Egyenes szálú haja olyan sötéten ragyogott, mint a szemei, és a viselője pontosan középen választotta el. A bal szemöldöke felett apró tetoválást vettek észre.

– Mi lehet az a szimbólum? – kérdezte Eve. – Harmincszázalékos nagyítást kérek a húszastól a huszonkettes képkockáig. És az élességet is állítsd utána.

– Egy pentagramma – remegett meg Peabody hangja, amitől Eve-nek valahogy olyan érzése támadt, hogy óvatosan körül kell néznie. – Fordított. Ő nem Wicca-hívő, Dallas – köszörülte meg a torkát. – Hanem sátánista.

• • •

Eve nem hitt az efféle dolgokban – legyen az bár fekete avagy fehér. De felkészült rá, hogy mások annál inkább hisznek. És arra is, hogy egyesek kihasználják ezt a hiszékenységet.

– Csak óvatosan a következtetésekkel, Eve.

Eve szórakozottan felnézett. Roarke ragaszkodott hozzá, hogy ő vezessen, ő pedig nem vitatkozott vele, mivel a saját járművei még a lelket is kirázták belőle.

– Mire célzol?

– Arra, hogy ha bizonyos hiedelmek és tradíciók túlélték a századokat, annak bizony nyomós oka lehet.

– Hát persze. Mégpedig az, hogy az emberek olyan könnyen rászedhetők. És mindig akadtak olyanok, akik ezt alaposan ki is használták. És ha Franket is így szedték rá, akkor ki fogom deríteni, ki tette.

